Úradný vestník L 210 , 10/08/1999 S. 0012 - 0012



Smernica Európskeho Parlamentu a Rady 1999/72/ES z 29. júla 1999, ktorou sa mení a dopĺňa smernica Rady 92/117/EHS, ktorá sa týka opatrení na ochranu proti určitým zoonózam a určitým pôvodcom zoonóz u zvierat a vo výrobkoch živočíšneho pôvodu s cieľom zabrániť ohniskám infekcie a intoxikácie spôsobeným požívatinami EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 152 (4), so zreteľom na návrh Komisie [1], so zreteľom na stanovisko Hospodárskeho a sociálneho výboru [2], konajúc v súlade s postupom ustanoveným v článku 251 zmluvy [3], keďže: (1) s ohľadom na získané skúsenosti a význam, ktorý sa prikladá prevencii a kontrole zoonóz, sa javí ako potrebné, vykonať podstatnú revíziu ustanovení smernice Rady 92/117/EHS zo 17. decembra 1992, ktorá sa týka opatrení na ochranu proti určitým zoonózam a určitým pôvodcom zoonóz u zvierat a vo výrobkoch živočíšneho pôvodu, s cieľom zabrániť ohniskám infekcie a intoxikácie spôsobeným požívatinami [4]; (2) takáto podstatná revízia by mohla pozostávať zo zavedenia nových ustanovení na systém hlásenia zoonóz, zdokonalených pravidiel na kontrolu a likvidáciu salmonelózy v kŕdľoch hydiny a systému na kontrolu iných zoonóz ako je salmonelóza; (3) takáto podstatná revízia vyžaduje konzultáciu a pozornosť všetkých strán, ktorých sa týka, najmä vrátane spotrebiteľských organizácií, chovateľov a vedeckej obce; (4) až do zavedenia tejto revízie je potrebné zabezpečiť ako odklad termínov pre plány, ktoré majú tretie krajiny predložiť, tak aj odklad povinnosti predložiť návrhy nových ustanovení, ktoré má Komisia predložiť Európskemu parlamentu a Rade, PRIJALI TÚTO SMERNICU: Článok 1 Smernica 92/117/EHS sa týmto mení a dopĺňa takto: 1. v článku 14(2) sa slová "31. december 1998" nahrádzajú slovami "jeden rok po nadobudnutí účinnosti aktov v súlade s návrhmi uvedenými v článku 15a (2)". 2. článok 15a sa mení a dopĺňa takto: a) v odseku 1, druhý riadok, dátum "1. november 1997" sa nahrádza dátumom "31. marec 2000"; b) v odseku 2, na konci, dátum "1. jún 1998" sa nahrádza dátumom "31. december 2000"; Článok 2 1. Členské štáty do 31. mája 2001 uvedú do účinnosti zákony, iné právne predpisy a administratívne opatrenia potrebné na dosiahnutie súladu s touto smernicou. Bezodkladne o tom budú informovať Komisiu. Keď členské štáty prijmú tieto opatrenia, tieto budú obsahovať odkaz na túto smernicu alebo ich bude sprevádzať takýto odkaz pri príležitosti ich úradného uverejnenia. Metodiku týchto odkazov ustanovia členské štáty. 2. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou. Komisia o tom informuje ostatné členské štáty. Článok 3 Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev. Článok 4 Táto smernica je adresovaná členským štátom. V Bruseli 29. júla 1999 Za Európsky parlament predseda N. Fontaine Za Radu predseda S. Hassi [1] Ú. v. ES C 63, 5.3.1999, s. 8. [2] Stanovisko poskytnuté 28. apríla 1999 (Ú. v. ES C 169, 16.6.1999). [3] Stanovisko Európskeho parlamentu z 13. apríla 1999 (Ú. v. ES C 219, 30.7.1999), rozhodnutie Rady z 19. júla 1999. [4] Ú. v. ES L 62, 15.3.1993, s. 38. Smernica naposledy zmenená a doplnená smernicou 97/22/ES (Ú. v. ES L 113, 30.4.1997, s. 9). --------------------------------------------------